ג'רט ג'ק

ג'רט מת'יו ג'ק (באנגלית: Jarrett Matthew Jack; נולד ב-28 באוקטובר 1983) הוא כדורסלן עבר אמריקאי ששיחק בעמדות הרכז והקלע. הקריירה של ג'ק ב-NBA התאפיינה במעבר תדיר בין קבוצות שונות, וכן בחוסר יציבות כאשר מעמדו מתנדנד בין שחקן חמישייה לשחקן ספסל. ג'ק נולד בפורט וושינגטון, מרילנד, ולמד בנעוריו בארבעה תיכונים שונים במרילנד ובמסצ'וסטס. את קריירת המכללות שלו העביר במכון הטכנולוגי של ג'ורג'יה שבאטלנטה. בשנתו השנייה במכללה עזר לקבוצתו, יחד עם שותפו לקו האחורי ויל ביינום, להעפיל לגמר טורניר אליפות המכללות, שם הפסיד לאוניברסיטת קונטיקט בהובלתם של אמקה אוקפור ובן גורדון. בעונתו השלישית והאחרונה במכללה רשם ממוצעים של 15.5 נקודות, 4.8 ריבאונדים ו-4.5 אסיסטים למשחק ונבחר ל"חמישיית העונה השנייה של מחוז ה-ACC". בשנת 2014, בעודו שחקן ברוקלין נטס, סיים ג'ק את לימודיו האקדמיים והשלים את תוארו במנהל עסקים. ג'ק נבחר על ידי דנוור נאגטס בבחירה ה-22 בדראפט ה-NBA לשנת 2005. כבר בערב הדראפט נשלח ג'ק לפורטלנד טרייל בלייזרס בתמורה ללינאס קלייזה וריקי סאנצ'ס - הבחירות ה-27 ו-35 בדראפט, בהתאמה. בעונת הרוקי שלו שימש כמחליפם של הגארדים סטיב בלייק וסבסטיאן טלפייר, ושיחק רק כ-20 דקות בממוצע למשחק. בעונה הבאה, 2006/2007, נשלחו בלייק וטלפייר בטריידים שונים, ובהיעדרם קודם ג'ק לתפקיד הרכז הפותח של הקבוצה ושיפר את ממוצעיו ל-12.0 נקודות ו-5.3 אסיסטים ב-33.6 דקות למשחק. בעונת 2007/2008 חזר סטיב בלייק לפורטלנד, מה שפגע במעמדו של ג'ק והפחית את חשיבותו לקבוצה. ב-9 ביולי 2008 נשלח לאינדיאנה פייסרס, יחד עם ג'וש מקרוברטס וברנדון ראש, בתמורה לג'ריד ביילס ואייק דיוגו. בעונתו היחידה באינדיאנה פתח ג'ק ב-53 משחקים מתוך ה-82 של הקבוצה, ורשם ממוצעים של 13.1 נקודות ו-4.1 אסיסטים למשחק. ב-20 ביולי 2009 חתם כשחקן חופשי בטורונטו ראפטורס על חוזה ל-4 שנים עבור כ-20 מיליון דולר. במהלך עונת 2010/2011, לאחר עונה וחצי בטורונטו, נשלח ג'ק לניו אורלינס הורנטס, יחד עם דייוויד אנדרסן ומרכוס בנקס, בתמורה לפג'ה סטויאקוביץ' וג'ריד ביילס. עד סיום אותה עונה תפקד ג'ק כמחליפו של שחקן האולסטאר כריס פול, והציג יכולת בינונית עם 8.5 נקודות למשחק. בעונה הבאה, לאחר מעברו של פול ללוס אנג'לס קליפרס, רשם ג'ק עונת פריצה כרכז הפותח של הקבוצה והעמיד ממוצעי שיא של 15.6 נקודות ו-6.3 אסיסטים למשחק. ב-21 במרץ 2012 השיג ג'ק טריפל דאבל ראשון בקריירה, כשרשם 17 נקודות, 10 ריבאונדים ו-11 אסיסטים בהפסד קבוצתו לגולדן סטייט בתוצאה 101-92. ב-11 ביולי 2012 נשלח לגולדן סטייט ווריורס כחלק מטרייד משולש, במסגרתו נשלח דורל רייט (מהווריורס) לפילדלפיה 76'. בגולדן סטייט חזר ג'ק לגבות מהספסל את כוכב הקבוצה, כשהפעם היה זה סטפן קרי. בהצבעה לתואר השחקן השישי של העונה סיים ג'ק במקום השלישי, אחרי הזוכה ג'יי אר סמית' וג'מאל קרופורד. בפלייאוף נעצרו הווריורס בסיבוב השני, כשהפסידו לסן אנטוניו ספרס בתוצאה 4-2, למרות יכולת מצוינת של ג'ק שקלע 15.5 נקודות למשחק לאורך הסדרה. ב-12 ביולי 2013 חתם כשחקן חופשי בקליבלנד קאבלירס על חוזה ל-4 שנים עבור כ-26 מיליון דולר. לקראת עונת 2014/2015 הועבר לברוקלין נטס כחלק מטרייד משולש שבמסגרתו הועברו מרכוס ת'ורנטון (מברוקלין) וטיילר זלר (מקליבלנד) לבוסטון סלטיקס. ב-30 בינואר 2015 קלע ג'ק שיא קריירה של 35 נקודות בהפסד קבוצתו לטורונטו ראפטורס בתוצאה 127-122. ב-3 בינואר 2016, לאחר 32 משחקים בעונת 2015/2016, הודיעה הקבוצה כי ג'ק יחמיץ את המשך העונה בעקבות קרעים ברצועה הצולבת הקדמית ובמיניסקוס התיכון של רגלו הימנית. ב-30 ביוני 2016 שוחרר ג'ק מהנטס. לקראת עונת 2016/2017 חתם ג'ק על חוזה לעונה אחת באטלנטה הוקס, עבור כמיליון דולר, אך הוא שוחרר מהקבוצה עוד בטרם תחילת העונה עקב פציעה בברכו הימנית. ב-24 בפברואר 2017, לאחר שהחלים מפציעתו, חתם על חוזה ל-10 ימים בניו אורלינס פליקנס. ג'ק הספיק להשתתף בשני משחקים בלבד במדי הקבוצה בטרם סבל מקרע במניסקוס ברכו הימנית ושוחרר מהקבוצה. ב-15 בספטמבר 2017 חתם על חוזה לעונה אחת בניו יורק ניקס, עבור כ-1.5 מיליון דולר. במרץ 2019 חתם על חוזה בקבוצת סו פולס סקייפורס מליגת הפיתוח של ה-NBA. במשחקו היחיד בקבוצה סבל מקרע ברצועה הצולבת הקדמית, ונאלץ להחמיץ את המשך העונה. בינואר 2021 חתם על חוזה בג'י ליג איגנייט, אף היא מליגת הפיתוח. מדיה וקבצים בנושא ג'רט ג'ק בוויקישיתוף ג'רט ג'ק, ברשת החברתית אקס (טוויטר) פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA פרופיל, באתר ESPN רשימת הנבחרים בדראפט 2005, באתר basketball-reference.com סטטיסטיקות הקריירה של ג'ק, באתר basketball-reference.com ג'ק נשלח בטרייד לאינדיאנה, באתר הרשמי של אינדיאנה פייסרס ג'ק חותם על חוזה בטורונטו, באתר הרשמי של טורונטו ראפטורס ג'ק נשלח בטרייד לניו אורלינס, באתר nola.com דוח המשחק בין ניו אורלינס לגולדן סטייט, באתר basketball-reference.com ג'ק נשלח בטרייד לגולדן סטייט, באתר espn.com תוצאות ההצבעות לפרסי עונת 2012/2013, באתר basketball-reference.com סטטיסטיקות סדרת הפלייאוף בין הווריורס לספרס, באתר basketball-reference.com ג'ק חותם על חוזה בקליבלנד, באתר הרשמי של קליבלנד קאבלירס פרטי החוזה של ג'ק בקליבלנד, באתר sportando.com ג'ק מועבר בטרייד לברוקלין, באתר הרשמי של ברוקלין נטס דוח המשחק בין ברוקלין לטורונטו, באתר basketball-reference.com ברוקלין מודיעה כי ג'ק יחמיץ את המשך עונת 2015/2016, באתר הרשמי של ברוקלין נטס ג'ק חותם על חוזה באטלנטה הוקס, באתר הרשמי של הקבוצה, 15 ביולי 2016 Hawks Request Waivers On Jarrett Jack, באתר הרשמי של ההוקס, 20 באוקטובר 2016 Jarrett Jack Injury Update, באתר הרשמי של הפליקנס, 3 במרץ 2017 Knicks Sign Jarrett Jack, באתר הרשמי של הניקס, 15 בספטמבר 2017